Skal man tro anklageskriftet, så har en 31-årig kvinde fra Vendsyssel snydt, bedraget og løjet i stride strømme om såvel sin hunds som sit eget helbred. Politiet mener, at kvinden systematisk og i flere tilfælde har sendt forfalskede fakturaer til to forskellige forsikringsselskaber med det formål at få udbetalt penge fra en hundeforsikring. Bedrageriet foregik ifølge politiet tilbage i januar og februar 2021. Det lykkedes kvinden i flere tilfælde at få udbetalt penge. I alt 38.795 kroner og dertil kommer ifølge sagens oplysninger også endnu et forsøg, hvor kvinden forsøgte at få udbetalt 18.325 kroner, men hvor det ikke lykkedes, fordi forsikringsselskabet afviste at udbetale pengene, muligvis på baggrund af en mistanke om, at det var utroligt, så syg den hund var. Fabrikerede erklæringer Men kvindens snyd og bedrag slutter ikke med det. Hun er nemlig også tiltalt for at have fusket med lægeerklæringer til såvel fogedretten og byretten med et formål at undgå at møde op. Politiet mener også, at kvinden på et tidspunkt fabrikerede en erklæring fra Kriminalforsorgen om, at kvinden var godkendt til at afsone en straf med fodlænke. På grundlag af de sager er den 31-årige kvinde tiltalt for dokumentfalsk. Det fremgår ikke før sagens start, hvordan kvinden forholder sig til anklagerne.

Referat:
En bemærkelsesværdig retssag starter tirsdag i Aalborg.